Document ID: 32002R0152

A Tanács 152/2002/EK rendelete
(2002. január 21.)
egyes ESZAK- és EK-acéltermékek Macedónia Volt Jugoszláv Köztársaságból az Európai Közösségbe történő kiviteléről (kettős ellenőrzési rendszer) és a 190/98/EK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 133. cikkére,
tekintettel a Bizottság javaslatára,
mivel:
(1) Az egyrészről az Európai Közösség, másrészről Macedónia Volt Jugoszláv Köztársaság közötti, a kereskedelemről és kereskedelemmel kapcsolatos ügyekről szóló ideiglenes megállapodás [1] (a továbbiakban: ideiglenes megállapodás) 2001. június 1-jén hatályba lépett.
(2) Az ideiglenes megállapodás acéltermékekről szóló 2. jegyzőkönyvében a felek megegyeztek abban, hogy az említett megállapodás hatálybalépését követően haladéktalanul létrehozzák a Macedónia Volt Jugoszláv Köztársaságból származó acéltermékeknek az Európai Közösségbe történő behozatalára vonatkozó, mennyiségi korlátozások nélküli kettős ellenőrzési rendszerét.
(3) Az egyes ESZAK- és EK-acéltermékek Macedónia Volt Jugoszláv Köztársaságból az Európai Közösségbe történő kiviteléről (kettős ellenőrzési rendszer) szóló, 1998. január 19-i 190/98/EK tanácsi rendeletet [2] hatályon kívül kell helyezni és új rendelettel kell felváltani,
ELFOGADTA EZT A RENDELETET:
1. cikk
(1) Az ideiglenes megállapodás acéltermékekről szóló 2. jegyzőkönyve rendelkezéseinek megfelelően a Macedónia Volt Jugoszláv Köztársaságból származó, az ESZAK- és EK-Szerződés hatálya alá tartozó, e rendelet I. mellékletében felsorolt egyes vas- és acéltermékek Közösségbe történő behozatala - az ideiglenes megállapodás hatálybalépésétől további értesítésig - a Közösség hatóságai által kiadott felügyeleti okmány bemutatásához kötött.
(2) Az e rendelet hatálya alá tartozó termékek besorolása a Közösség vám- és statisztikai nómenklatúráján (a továbbiakban: Kombinált Nómenklatúra vagy rövidített formában KN) alapul. Az e rendelet hatálya alá tartozó termékek származását a Közösség területén hatályos szabályok értelmében kell meghatározni.
(3) A Macedónia Volt Jugoszláv Köztársaságból származó, e rendelet I. mellékletében felsorolt acéltermékek Közösségbe történő behozatala - az ideiglenes megállapodás hatálybalépésétől további értesítésig - az exportőr ország illetékes hatósága által kiadott kiviteli engedélyhez kötött. Az importőrnek a kiviteli engedély eredeti példányát legkésőbb az engedélyben szereplő áruk szállítását követő év március 31-ig be kell mutatnia.
(4) Érvényes szállítási dátumnak a kivitel céljából a szállítóeszközbe történő berakodás időpontját kell tekinteni.
(5) A kiviteli engedélynek a II. mellékletben feltüntetett mintának kell megfelelnie. A kiviteli engedély a Közösség teljes vámterületén érvényes.
2. cikk
(1) Az 1. cikk (1) bekezdése szerinti felügyeleti okmányt a tagállamok illetékes hatóságai - a kérelmek benyújtását követő öt munkanapon belül bármely közösségi importőr kérésére, a közösségi telephelyétől függetlenül, minden kérelmezett mennyiségre díjmentesen - automatikusan kiadják. A kérelmet legkésőbb a benyújtását követő három munkanap elteltével - ellenkező bizonyíték hiányában - az illetékes nemzeti hatóság által átvettnek kell tekinteni.
(2) Az egyes államok III. mellékletben felsorolt illetékes hatóságai által kiadott felügyeleti okmány a Közösség teljes területén érvényes.
(3) A felügyeleti okmányt a IV. melléklet mintájának megfelelő formanyomtatványon adják ki. Az importőr kérelmének az alábbiakat kell tartalmaznia:
a) a kérelmező nevét és teljes címét (beleértve a telefon- és telefaxszámot, valamint az egyes államok illetékes hatóságai által esetlegesen használt azonosítási számot is), valamint a hozzáadottérték-adó nyilvántartási számát, amennyiben a kérelmező hozzáadottértékadó-köteles;
b) adott esetben a bejelentő vagy a kérelmező képviselőjének nevét és teljes címét (beleértve a telefon- és telefaxszámot is);
c) az exportőr teljes nevét és címét;
d) az áruk pontos megnevezését, beleértve:
- kereskedelmi megnevezésüket,
- KN-kódjukat,
- a származási országot
- a feladási országot;
e) a kg-ban kifejezett nettó tömeget vagy más mértékegységben kifejezett mennyiséget a Kombinált Nomenklatúra egyes vámtarifaszámainál megadottaknak megfelelően;
f) az áruknak CIF közösségi határparitáson számított vámértéke euróban a Kombinált Nómenklatúra vámtarifaszámai szerinti bontásban;
g) információt azzal kapcsolatban, hogy az érintett termékek másodrendűek vagy kifogásolt minőségűek-e;
h) a vámkezelés várható időszakát és helyét;
i) információt arról, hogy a kérelem olyan szerződést érint-e, amellyel kapcsolatban korábban már nyújtottak be kérelmet;
j) a kérelmező nevét nagybetűkkel feltüntető és általa dátummal ellátott és aláírt következő nyilatkozatot:
"Alulírott ezúton tanúsítom, hogy a kérelemben szereplő információ a valóságnak megfelel és jóhiszeműen megadott, továbbá hogy a Közösség területén székhellyel rendelkezem."
Az importőrnek be kell nyújtania továbbá az adásvételi szerződés másolatát, a pro forma számlát és/vagy - amennyiben az árut nem közvetlenül a gyártó országban szerezték be - a gyártó acélmű által kiadott gyártási bizonyítványt.
(4) A felügyeleti okmány kizárólag addig használható fel, amíg az import-liberalizációs megállapodások az érintett tranzakciók tekintetében hatályban maradnak. A hatályos importszabályozás változásainak, illetve egy megállapodás vagy egy vámkontingens kezelése keretében hozott határozatok sérelme nélkül:
- a felügyeleti okmány négy hónapig érvényes,
- a nem vagy csak részben felhasznált felügyeleti okmány az eredeti érvényesség időtartamával megegyező időtartamra meghosszabbítható.
3. cikk
(1) Amennyiben a tranzakció lebonyolításakor érvényes egységár a felügyeleti okmányban megjelölt egységárat kevesebb, mint 5 %-kal haladja meg, vagy amennyiben a behozni kívánt termékek összértéke vagy összmennyisége a behozatali okmányban megjelölt értéket vagy mennyiséget kevesebb, mint 5 %-kal haladja meg, ez nem akadályozza a kérdéses termékek szabad forgalomba bocsátását.
(2) A felügyeleti okmány iránti kérelem, valamint az okmány maga bizalmas természetű. Azokba kizárólag az illetékes hatóság és a kérelmező tekinthet bele.
4. cikk
(1) A tagállamok minden hónap tizedik napjáig közlik a Bizottsággal:
a) a megelőző havi mennyiségek és (euróban számított) értékek részletes adatai alapján kiállított felügyeleti okmányok;
b) az a) albekezdésben megnevezett hónapot megelőző hónap behozatalának részletes adatait.
A tagállamok által rendelkezésre bocsátott információkat termékek, KN-kód és országok szerinti bontásban kell megadni. Az információkat elektronikus úton, az erre vonatkozó megállapodás által meghatározott formában kell közölni.
(2) A tagállamok közlik a tudomásukra jutott valamennyi szabálytalanságot vagy csalást, és adott esetben azon okokat is, amelyek kapcsán megtagadták a felügyeleti okmány kibocsátását.
5. cikk
Az e rendeletben meghatározott értesítés címzettje az Európai Közösségek Bizottsága (DG Kereskedelem E/2 és DG Vállalkozás E/2).
6. cikk
A 190/98/EK rendelet hatályát veszti.
7. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. január 21-én.

Labels: 1
8
3
18
15